Την πρόταση της κυβέρνησης για το σύστημα μόνιμων διορισμών στην εκπαίδευση, στο πλαίσιο της δέσμευσής της για 15.000 μόνιμους διορισμούς την επόμενη τριετία, παρουσίασε σήμερα το υπουργείο Παιδείας.

Ο σχεδιασμός του υπουργείου προβλέπει 15.000 μόνιμους διορισμούς μέσα σε μία τριετία και ειδικότερα 4.500 διορισμούς το 2019 στην Ειδική Αγωγή, 5.250 το 2020 και 5.250 το 2021 για τις ανάγκες και των δύο βαθμίδων Εκπαίδευσης συνολικά.

Βασικοί άξονες

Όπως επισημαίνεται από το υπουργείο Παιδείας, η κυβέρνηση συγκροτεί την πρότασή της με τους εξής βασικούς άξονες υλοποίησης:

την προκήρυξη και ευθύνη της διαδικασίας αναλαμβάνει το ΑΣΕΠ με σύστημα μοριοδότησης κριτηρίων μέσω προκήρυξης κάθε δύο χρόνια,

οι προβλέψεις του ν. 3848/2010 και του γραπτού διαγωνισμού καταργούνται,

τίθεται σε ισχύ ενιαίο σύστημα μοριοδότησης για μόνιμους και αναπληρωτές,

συντάσσεται ενιαίος πίνακας που θα χρησιμοποιείται τόσο για τον διορισμό μονίμων όσο και για την πρόσληψη αναπληρωτών εκπαιδευτικών,

προβλέπονται μεταβατικές διατάξεις για την εξασφάλιση της Παιδαγωγικής Επάρκειας όσων εκπαιδευτικών δεν τη διαθέτουν.

Κριτήρια

Το νέο σύστημα διορισμών στηρίζεται στους εξής πυλώνες κριτήριων:

προϋπηρεσία αναπληρωτών έως και τους 120 μήνες,

ακαδημαϊκά προσόντα,

κοινωνικά κριτήρια (τέκνα, αναπηρία).

Όπως σημειώνει το υπουργείο, το προτεινόμενο σύστημα μοριοδότησης επιδιώκει:

α) να αξιοποιηθεί η πολύτιμη εκπαιδευτική εμπειρία των αναπληρωτών εκπαιδευτικών με στόχο την απορρόφηση μεγάλου μέρους όσων για χρόνια στηρίζουν το δημόσιο εκπαιδευτικό σύστημα και ταυτόχρονα,

β) να μην αποκλείονται από ουσιαστική διεκδίκηση των προκηρυγμένων θέσεων νέοι εκπαιδευτικοί με μικρή ή χωρίς προϋπηρεσία αλλά με αυξημένα ακαδημαϊκά προσόντα.

Στην κατεύθυνση αυτή, όπως επισημαίνεται, αποδίδεται ίση βαρύτητα στην προϋπηρεσία και στα ακαδημαϊκά προσόντα:

Α. Ακαδημαϊκά Προσόντα

- Διδακτορικό δίπλωμα: 40 μονάδες.

- Μεταπτυχιακός τίτλος σπουδών ενός τουλάχιστον ακαδημαϊκού έτους: 20 μονάδες.

- Δεύτερος μεταπτυχιακός τίτλος σπουδών ενός τουλάχιστον ακαδημαϊκού έτους: 7 μονάδες

- Δεύτερο πτυχίο: 16 μονάδες

- Ο βαθμός του πτυχίου έως 21 μονάδες και ως εξής: για πτυχία με χαρακτηρισμό «Καλώς» 7 μονάδες, με χαρακτηρισμό «Λίαν Καλώς» 14 μονάδες και με χαρακτηρισμό «Άριστα» 21 μονάδες.

- Γνώση μιας ξένης γλώσσας:

Άριστη γνώση: 8 μονάδες.

Πολύ καλή γνώση: 6 μονάδες.

Καλή γνώση: 4 μονάδες.

Σε περίπτωση κατοχής περισσοτέρων τίτλων μοριοδοτείται μόνο ο ανώτερος.

- Πιστοποιημένη γνώση χειρισμού ηλεκτρονικού υπολογιστή Α΄ επιπέδου (ενότητες Επεξεργασία Κειμένου, Υπολογιστικά Φύλλα και Υπηρεσίες Διαδικτύου) : 4 μονάδες.

- Πιστοποιητικό Επιμόρφωσης από Α.Ε.Ι διάρκειας τουλάχιστον 300 ωρών: 4 μονάδες.

Όπως διευκρινίζεται, το ανώτατο συνολικό όριο μονάδων από τα ακαδημαϊκά προσόντα είναι 120 μονάδες.

Β. Εκπαιδευτική προϋπηρεσία

- Μια μονάδα ανά μήνα πραγματικής εκπαιδευτικής προϋπηρεσίας και μέχρι τους 120 μήνες, 120 μονάδες.

Το ανώτατο συνολικό όριο μονάδων από προϋπηρεσία είναι 120 μονάδες.

Γ. Κοινωνικά κριτήρια

- Αριθμός τέκνων

- Μόνιμη αναπηρία 67% και άνω του υποψηφίου, ή του/της συζύγου ή τέκνου.

Μείωση του αριθμού μαθητών ανά τμήμα σε νηπιαγωγεία – Δημοτικά

Το υπουργείο προαναγγέλλει παράλληλα ότι με ρύθμιση που θα έρθει για ψήφιση άμεσα στη Βουλή θεσμοθετείται η μείωση του μέγιστου αριθμού μαθητών ανά τμήμα από τους 25 μαθητές που είναι σήμερα στους 22 μαθητές, με σταδιακή εφαρμογή του μέτρου εκκινώντας από το σχολικό έτος 2019-2020 για το Νηπιαγωγείο και την Α΄ Δημοτικού.

Παρεμβάσεις στην Γ΄ Λυκείου και στο σύστημα εισαγωγής στα ΑΕΙ

Επίσης με ρύθμιση που θα κατατεθεί – σύμφωνα με το υπουργείο - άμεσα για ψήφιση στη Βουλή, θεσμοθετούνται αλλαγές στο πρόγραμμα και στο περιεχόμενο σπουδών της Γ΄ Λυκείου, καθώς και η δυνατότητα ελεύθερης πρόσβασης, μόνο με το απολυτήριο, για κάποια Τμήματα Ανωτάτων Σχολών.

Επίσης προβλέπεται η σταδιακή μείωση του αριθμού μαθητών ανά τμήμα σε 25 στα ημερήσια και σε 22 στα εσπερινά Λύκεια. Η μείωση θα αρχίσει από την Γ΄ Λυκείου το σχολικό έτος 2019-2020.

naftemporiki.gr